b'\n_START_ARTICLE_\nFlossenb\xc3\xbcrgin keskitysleiri\n_START_PARAGRAPH_\nFlossenb\xc3\xbcrgin keskitysleiri oli keskitysleiri natsi-Saksassa. Se perustettiin toukokuussa 1938 Oberpfalzin hallintoalueelle Baijeriin. Leiri toimi aina vuoden 1945 huhtikuuhun ja sen aikana leirin l\xc3\xa4pi kulki 96\xc2\xa0000 ihmist\xc3\xa4, joista 30\xc2\xa0000 kuoli.\n_START_SECTION_\nHistoria\n_START_PARAGRAPH_\nEnnen toista maailmansotaa leiri toimi miesten leirin\xc3\xa4, ja vankeina oli l\xc3\xa4hinn\xc3\xa4 nk. \xe2\x80\x9dep\xc3\xa4sosiaalisia\xe2\x80\x9d tai \xe2\x80\x9drikollisia\xe2\x80\x9d miehi\xc3\xa4. Leirin sijainti oli valittu siten, ett\xc3\xa4 vankeja voitiin k\xc3\xa4ytt\xc3\xa4\xc3\xa4 ilmaisty\xc3\xb6voimana louhimaan graniittia l\xc3\xa4heisilt\xc3\xa4 kukkuloilta._NEWLINE_Toisen maailmansodan aikana Flossenb\xc3\xbcrgin keskitysleirille, tai sen sivuleireille joutuneet vangit, olivat p\xc3\xa4\xc3\xa4asiallisesti Saksan valloittamien alueiden it\xc3\xa4osasta. Vangit majoitettiin 16:een suureen puiseen parakkiin. Leirin krematorio rakennettiin heti leirin viereen. Syyskuussa 1939 SS siirsi tuhat poliittista vankia Dachausta Flossenb\xc3\xbcrgiin._NEWLINE_Vuosien 1941\xe2\x80\x931942 aikana 1\xc2\xa0500 puolalaista vankia siirrettiin Flossenb\xc3\xbcrgiin. Suurin osa heist\xc3\xa4 oli vastarintaliikkeen j\xc3\xa4seni\xc3\xa4. Hein\xc3\xa4kuussa 1941 SS ampui 40 puolalaista vankia ampumaradalla Flossenb\xc3\xbcrgin l\xc3\xa4hist\xc3\xb6ll\xc3\xa4. Vuoden 1941 helmikuun ja syyskuun v\xc3\xa4lisen\xc3\xa4 aikana SS teloitti noin kolmasosan puolalaista vangeista._NEWLINE_Toisen maailmansodan aikana Saksan armeija toimitti valtavat m\xc3\xa4\xc3\xa4r\xc3\xa4t puna-armeijan sotilaita SS:n teloitettavaksi. Yli tuhat vankia teloitettiin Flossenb\xc3\xbcrgiss\xc3\xa4 vuoden 1941 loppuun menness\xc3\xa4. SS my\xc3\xb6s perusti erikoisleirin noin 2\xc2\xa0000 sotavangiksi j\xc3\xa4\xc3\xa4neelle puna-armeijan sotilaalle. Punasotilaiden teloituksia jatkettiin satunnaisesti vuoteen 1944 asti. Punasotilaat nousivat kapinaan ja yrittiv\xc3\xa4t karata er\xc3\xa4\xc3\xa4lt\xc3\xa4 esileirilt\xc3\xa4 1. toukokuuta 1944. He sytyttiv\xc3\xa4t parakkinsa tuleen ja tappoivat joitakin leirin kapoista. SS kuitenkin murskasi yrityksen eik\xc3\xa4 kukaan vangeista p\xc3\xa4\xc3\xa4ssyt pakenemaan. L\xc3\xa4hes 200 vankia kuoli kapinan aikana, suurin osa heist\xc3\xa4 kuoli palaviin parakkeihin ja loput kapinasta saamiinsa vammoihin. Lis\xc3\xa4ksi 40 kapinan johtajahenkil\xc3\xb6\xc3\xa4 siirrettiin itse p\xc3\xa4\xc3\xa4leirille, jonka vankiloissa he sitten kuolivat._NEWLINE_Helmikuussa 1943 leirill\xc3\xa4 oli 4\xc2\xa0000 vankia, joista puolet oli poliittisia vankeja. Leirill\xc3\xa4 oli my\xc3\xb6s 800 Saksan kansalaista, joista yli sata oli homoseksuaaleja ja seitsem\xc3\xa4n Jehovan todistajia._NEWLINE_Sodan jatkuessa orjaty\xc3\xb6voimasta tuli Saksalle yh\xc3\xa4 t\xc3\xa4rke\xc3\xa4mp\xc3\xa4\xc3\xa4. T\xc3\xa4m\xc3\xa4n seurauksena my\xc3\xb6s Flossenb\xc3\xbcrgin keskitysleiri\xc3\xa4 laajennettiin: se k\xc3\xa4sitti p\xc3\xa4\xc3\xa4leirin lis\xc3\xa4ksi noin sata sivuleiri\xc3\xa4._NEWLINE_Flossenb\xc3\xbcrgiss\xc3\xa4 pidettiin vankeina ja teloitettiin useita Hitlerin vastaisen salaliiton osallisia, l\xc3\xa4hinn\xc3\xa4 niit\xc3\xa4 joita pidettiin enemm\xc3\xa4n \xe2\x80\x9dsympatisoijina\xe2\x80\x9d; n\xc3\xa4ist\xc3\xa4 merkitt\xc3\xa4vin oli Abwehrin johtaja, amiraali Wilhelm Canaris._NEWLINE_Vuoteen 1945 menness\xc3\xa4 leirill\xc3\xa4 oli \xe2\x80\x9dvieraillut\xe2\x80\x9d 40\xc2\xa0000 ihmist\xc3\xa4, joista 11\xc2\xa0000 naisia. Vankeja kuoli tiuhaan tahtiin n\xc3\xa4lk\xc3\xa4\xc3\xa4n, ylity\xc3\xb6h\xc3\xb6n, tauteihin, vartijoiden julmaan kohteluun ja leiril\xc3\xa4isten keskin\xc3\xa4isiin riitoihin.'